Արտաշեսը սահմանաքարեր չդրեց Հայքի այն մասերում, որ սահմանակից են Փոքր Հայքին և Ծոփքին: Այդ էր պակաս, որ դներ: Մարդ ինչո՞ւ պիտի պատ դնի սեփական սենյակի մեջ: Հո չի՞ խենթացել: Նախ Զարեհը կկարծի, թե Արտաշեսը հաշտվում է Ծոփաց աշխարհի ինքնուրույնության հետ: Բայց ասենք թե Արտաշեսը հաշտվեց: Հետո ինչ: Չէ՞ որ Ծոփքը ոչ Զարեհի սեփականությունն է, ոչ էլ` Արտաշեսի: Ծոփքը Հայքի մի մասն է: Երբ էլ լինի, այն պետք է ձուլվի Հայքին: Եվ թող այդ մասին իմանան բոլորը, ու առաջին հերթին` Զարեհը: Ծոփքի եզրերում Հայքի եզրի սահմանաքար չես կարող դնել, որովհետև Ծոփքից այն կողմ Կոմմագենե և Փոքր Հայք կա, որովհետև Ծոփքն իր տարածքով Հայքի մեջ է ընկնում և եզր չունի օտար աշխարհի հետ: